b'\n_START_ARTICLE_\nJulkaisufoorumi\n_START_SECTION_\nTausta\n_START_PARAGRAPH_\nJulkaisufoorumin toiminta aloitettiin hankkeena vuonna 2010 Suomen yliopistot UNIFI ry:n aloitteesta. Tavoitteena oli luoda j\xc3\xa4rjestelm\xc3\xa4, jossa tieteellist\xc3\xa4 julkaisutoimintaa voitaisiin arvioida m\xc3\xa4\xc3\xa4r\xc3\xa4n lis\xc3\xa4ksi my\xc3\xb6s laadullisesti. Hanke rahoitettiin opetus- ja kulttuuriministeri\xc3\xb6n TSV:lle my\xc3\xb6nt\xc3\xa4m\xc3\xa4ll\xc3\xa4 erityisavustuksella. Ensimm\xc3\xa4inen luokitus otettiin k\xc3\xa4ytt\xc3\xb6\xc3\xb6n vuonna 2012. Hankkeen p\xc3\xa4\xc3\xa4tytty\xc3\xa4 luokituksen yll\xc3\xa4pito ja kehitt\xc3\xa4minen p\xc3\xa4\xc3\xa4tettiin vakiinnuttaa osaksi TSV:n toimintaa. Rahoitus tulee edelleen opetus- ja kulttuuriministeri\xc3\xb6lt\xc3\xa4._NEWLINE_Julkaisufoorumin toiminnan kehitt\xc3\xa4misest\xc3\xa4 vastaa ohjausryhm\xc3\xa4, johon kuuluu Suomen Akatemian, Suomen yliopistot UNIFI ry:n, Kansalliskirjaston, opetus- ja kulttuuriministeri\xc3\xb6n, Suomen yliopistokirjastojen neuvoston, CSC \xe2\x80\x93 Tieteen tietotekniikan keskuksen, TSV:n sek\xc3\xa4 p\xc3\xa4\xc3\xa4tieteenalojen edustajia.\n_START_SECTION_\nK\xc3\xa4ytt\xc3\xb6 yliopistojen rahoitusmallissa\n_START_PARAGRAPH_\nValtion yliopistoille jakamasta perusrahoituksesta 13 prosenttia perustuu julkaisutoimintaan. Ainoastaan vertaisarvioidut tieteelliset julkaisut (OKM:n m\xc3\xa4\xc3\xa4ritt\xc3\xa4m\xc3\xa4t julkaisutyypit A1, A2, A3, A4 sek\xc3\xa4 C1 ja C2) painotetaan Julkaisufoorumi-luokkien mukaan. Muihin julkaisutyyppeihin lukeutuvat artikkelit ja kirjat saavat m\xc3\xa4\xc3\xa4r\xc3\xa4tyn painokertoimen julkaisukanavasta riippumatta._NEWLINE_Vuodesta 2017 alkaen k\xc3\xa4ytett\xc3\xa4v\xc3\xa4ss\xc3\xa4 rahoitusmallissa tasoluokan 3 julkaisukanavassa ilmestyneiden artikkeleiden painokerroin on 4, tasoluokan 2 painokerroin on 3, tasoluokan 1 painokerroin on 1 ja tasoluokan 0 painokerroin on 0,1. Tieteellisten erillisteosten painokertoimet tasoluokittain ovat 16, 12, 4 ja 0,4. Muiden kuin vertaisarvioitujen tieteellisten artikkeleiden painokerroin on 0,1 ja kirjojen 0,4, kuten aiemminkin.\n_START_SECTION_\nK\xc3\xa4ytt\xc3\xb6 laadun arvioinnin v\xc3\xa4lineen\xc3\xa4\n_START_PARAGRAPH_\nJulkaisufoorumin ohjausryhm\xc3\xa4n mukaan luokitus soveltuu ainoastaan suurten julkaisum\xc3\xa4\xc3\xa4rien laadun arvioinnin v\xc3\xa4lineeksi. Luokitusta ei siis tulisi k\xc3\xa4ytt\xc3\xa4\xc3\xa4 asiantuntija-arvioinnin sijasta yksitt\xc3\xa4isen julkaisun laadun arviointiin tai yksitt\xc3\xa4isen tutkijan palkkaamista, rahoitusta tai palkitsemista koskevien p\xc3\xa4\xc3\xa4t\xc3\xb6sten kriteerin\xc3\xa4 tai perusteena. Luokituksen rakenteeseen liittyv\xc3\xa4t seikat, kuten tasoluokkien kiinti\xc3\xb6t, vaikuttavat siihen, ettei kaikilla tutkimusaloilla v\xc3\xa4ltt\xc3\xa4m\xc3\xa4tt\xc3\xa4 ole yht\xc3\xa4\xc3\xa4n julkaisukanavaa korkeimmissa tasoluokissa. Luokitukseen suoraan perustuvat palkitsemisj\xc3\xa4rjestelm\xc3\xa4t voivat asettaa eri alojen tutkijat eriarvoiseen asemaan. Sama koskee luokituksen k\xc3\xa4ytt\xc3\xb6\xc3\xa4 laitos- ja yksikk\xc3\xb6kohtaisen rahoituksen jakoperusteena.\xc2\xa0'